ฟีนิกซ์ลุยน้ำบ้านร้านจมจ่าย1แสนบ.
ฟีนิกซ์ประกันภัย ออกประกันน้ำท่วมคุ้มครองร้านค้า บ้าน
14 ก.พ. 2555

ฟีนิกซ์ประกันภัย ออกประกันน้ำท่วมคุ้มครองร้านค้า บ้าน
นายธนะศักดิ์ ชัยกรณ์กิจ ผู้ช่วยกรรมการผู้จัดการ บริษัท ฟีนิกซ์ประกันภัย (ประเทศไทย) เปิดเผยว่า บริษัทออกกรมธรรม์ประกันภัยน้ำท่วมชื่อเซฟวิ่ง สไมล์ เบี้ยประกันสำหรับบ้านที่อยู่อาศัยปีละ 1,500 บาท ร้านค้าปีละ 2,000 บาท ต่อความคุ้มครองน้ำท่วม 1 แสนบาท
ทั้งนี้ จะไม่คุ้มครองทรัพย์สินที่สามารถเคลื่อนย้ายได้
“เรารับความเสี่ยงเอง 50 ล้านบาท ด้วยการกระจายความเสี่ยงไปเขตละ 1 ล้านบาท ถ้าขายเต็มวงเงินแล้ว เราจะหยุด” นายธนะศักดิ์ กล่าว
นายธนะศักดิ์ กล่าวว่า กรณีที่ทางกองทุนส่งเสริมการประกันภัยพิบัติ จะให้ทุกบริษัทที่ขายประกันน้ำท่วมต้องขายประกันภัยพิบัติด้วยนั้น ทางบริษัทคงต้องขอพิจารณารับประกันภัยเป็นรายเขตและภายใต้กำลังความสามารถของเงินกองทุน
ทั้งนี้ เชื่อว่าภาครัฐจะมีการกำกับดูแลบริษัทประกันภัยที่มีขนาดแตกต่างกันอย่างเป็นธรรม และดูความพร้อมของบริษัทประกันภัยด้วย
นายธนะศักดิ์ กล่าวว่า บริษัทมีกำลังที่จะรับความเสี่ยงจากน้ำท่วมไว้เอง 50 ล้านบาท แม้ว่าในปีนี้จะมีการเรียกเพิ่มทุนอีก 75 ล้านบาท รวมเป็นทุนจดทะเบียน 775 ล้านบาท แต่จะยังจำกัดความคุ้มครองน้ำท่วมที่ต้องจ่ายเองไว้ที่ 50 ล้านบาทเท่านั้น